b'\n_START_ARTICLE_\nTax\n_START_PARAGRAPH_\nTax er en norsk bergmannsslekt som stammer fra br\xc3\xb8drene Jacob Mathias, Johan Georg og Tobias Tax. De tre ble vervet av adelsmannen Brostrup Gedde til Tommerup, og kom fra Sachsen til Norge i 1652. Jacob Mathias Tax var den f\xc3\xb8rste til \xc3\xa5 ta i bruk svartkrutt ved norske bergverk, og han ble bergmester nordafjells i 1656. I \xc3\xa5rene 1659 \xe2\x80\x93 1663 fungerte han ogs\xc3\xa5 som direkt\xc3\xb8r ved R\xc3\xb8ros kobberverk. Johan Georg Tax var i noen \xc3\xa5r direkt\xc3\xb8r ved et par mindre bergverk. Under den krigen som kalles Gyldenl\xc3\xb8vefeiden, var han skriver ved Generalkrigskommisariatet. Han ble i 1680 bergtiendeskriver ved Kongsberg S\xc3\xb8lvverk og senere for de s\xc3\xb8nnafjelske bergverkene. I 1687 \xe2\x80\x93 1688 var han direkt\xc3\xb8r ved R\xc3\xb8ros kobberverk, f\xc3\xb8r han vendte tilbake til Kongsberg. Tobias Tax er det f\xc3\xa5 opplysninger om. Han var \xc3\xa5penbart ved Kvikne kobberverk i 1661, og senere trolig p\xc3\xa5 R\xc3\xb8ros. Han kan ha v\xc3\xa6rt ved Ytter\xc3\xb8ya kobberverk i 1670. I 1676 var han i milit\xc3\xa6rvesenet, og d\xc3\xb8de antagelig samme \xc3\xa5r under felttoget i Bohusl\xc3\xa4n._NEWLINE_Brostrup Tax (d\xc3\xb8d 1738), s\xc3\xb8nn av Jacob Mathias, ble direkt\xc3\xb8r ved Kvikne kobberverk i 1716, men i 1726 gikk han av etter en langvarig konflikt med eierne. Han drev senere det lille kobberverket i F\xc3\xa5dalen i Tynset, men m\xc3\xa5tte avhende det i 1737. Han satt i stor gjeld ved sin d\xc3\xb8d. Eldstes\xc3\xb8nnen Lorentz Albert Tax flyttet til Kongsberg S\xc3\xb8lvverk, og der ble han til slutt geschworner, alts\xc3\xa5 driftsleder for et st\xc3\xb8rre gruveomr\xc3\xa5de, et s\xc3\xa5kalt revir. Hans s\xc3\xb8nn Brostrup Mathias Tax ble likeledes geschworner ved s\xc3\xb8lvverket. Sistnevntes datter, Maren Cathrine Tax, ble gift med Christian Adolph Diriks, som i et par dager i 1814 var Norges f\xc3\xb8rste (midlertidige) stortingspresident. En av deres s\xc3\xb8nner var Carl Fredrik Diriks, fyrdirekt\xc3\xb8r og tegner, kalt Fyrdiriks. I deres etterslekt finnes ogs\xc3\xa5 kunstmalerne Edvard Diriks og Ludvig Ravensberg. I Lorentz Alberts etterslekt finnes ogs\xc3\xa5 myntgrav\xc3\xb8ren Mathias Brostrup Tax og hans s\xc3\xb8nn Peder Teobald Tax, en victoriansk dyremaler bosatt i London._NEWLINE_Yngste s\xc3\xb8nn til Brostrups Tax, Gothelf Tax, ble igjen i Nord-\xc3\x98sterdalen. Hans etterslekt finnes i Tronhuus-slekten fra V\xc3\xa5g\xc3\xa5. Brostrups d\xc3\xb8tre Kirstine og Elen Tax fikk stor etterslekt i Nord-\xc3\x98sterdalen, mens datteren Ovidia Tax flyttet til Kongsberg med sin familie. Fra hennes s\xc3\xb8nnes\xc3\xb8nn Daniel Pedersen stammer den slektsgrenen som idag heter Taxt._NEWLINE_Mathias Wilhelm Tax (d\xc3\xb8d 1741), eldste s\xc3\xb8nn av Johan Georg Tax, ble verksbas ved fortifikasjonsetaten i Helsing\xc3\xb8r og senere ingeni\xc3\xb8rkaptein ved Christians\xc3\xb8 festning utenfor Bornholm. _NEWLINE_Anthon Tax (d\xc3\xb8d 1740), en annen s\xc3\xb8nn av Johan Georg Tax, ble geschworner ved Kongsberg S\xc3\xb8lvverk. Hans s\xc3\xb8nn Johan Jacob Tax var en tid hammerskriver ved verket. Anthons datterdatter Olea Hoff ble inngiftet i W\xc3\xb8lner-slekten. Hun d\xc3\xb8de i Fr\xc3\xb6skog i Sverige i 1785. Norske etterkommere av henne flyttet til K\xc3\xb8benhavn i 1876 og Hamburg i 1888. Det fantes etterslekt med navnet Gaarn i Danmark rundt 1950._NEWLINE_Ismael Tax (d\xc3\xb8d 1731) var s\xc3\xb8nn av Tobias Tax. Etter Gyldenl\xc3\xb8vefeiden dro han fra R\xc3\xb8ros til J\xc3\xa4mtland og giftet seg i Brunflo ved \xc3\x96stersund. Han dro senere tilbake til Norge med det meste av sin familie. Hans eldste datter, Anna, har etterslekt i Sverige \xe2\x80\x93 st\xc3\xb8rstedelen i J\xc3\xa4mtland.'